b'\n_START_ARTICLE_\nABBA\n_START_SECTION_\nGruppen dannes\n_START_PARAGRAPH_\nDet er sv\xc3\xa6rt at sige pr\xc3\xa6cis, hvorn\xc3\xa5r ABBA blev dannet, da det skete trinvis. Bj\xc3\xb6rn & Benny havde arbejdet musikalsk sammen siden 1967. I 1969-70 m\xc3\xb8dte de henholdsvis Agnetha og Anni-Frid, og de fire optr\xc3\xa5dte f\xc3\xb8rste gang sammen p\xc3\xa5 tv i 1970 med en kort version af sangen California, Here I Come._NEWLINE_ABBA blev dannet af Bj\xc3\xb6rn Ulvaeus fra Hootenanny Singers og Benny Andersson fra Hep Stars. Bj\xc3\xb6rn & Benny skrev sange for Svenne & Lotta og Dorthe Kollo. Senere slog de sig sammen med Agnetha \xc3\x85se Faltskog og Anni-Frid Synni Lyngstad, og gruppen var dannet, dog under navnet Bj\xc3\xb6rn & Benny, Agnetha & Anni-Frid._NEWLINE_F\xc3\xb8rst da deres manager Skikkan Anderson fandt p\xc3\xa5 et bedre navn til gruppen, fik de succes og det fik de ved Europ\xc3\xa6isk Melodi Grand Prix i Brighton  1974.  ABBA blev nummer 1 med sangen Waterloo. _NEWLINE_ABBA var forbogstaverne til _NEWLINE_Agnetha F\xc3\xa4ltskog, Bj\xc3\xb6rn Ulvaeus, Benny Andersson og Anni-Frid Lyngstad._NEWLINE_Det blev starten p\xc3\xa5 en succes, der kun er overg\xc3\xa5et af The Beatles._NEWLINE_F\xc3\xb8rste studieoptagelse var i juni 1970, og sangen hed Hej gamle man!. Sangen blev skrevet og udgivet af Bj\xc3\xb6rn & Benny, mens Agnetha & Frida sang kor. Kvindernes medvirken fremgik dog ikke som credits p\xc3\xa5 singlen. De f\xc3\xb8lgende \xc3\xa5r sang de fire backvocals p\xc3\xa5 hinandens soloprojekter, hvilket kan h\xc3\xb8res p\xc3\xa5 Bj\xc3\xb6rn & Bennys album Lycka, samt p\xc3\xa5 Agnethas N\xc3\xa4r en vacker tanke blir en s\xc3\xa5ng._NEWLINE_Den 6. juli 1971 blev Agnetha \xc3\x85se Faltskog og Bj\xc3\xb8rn Christian Ulvaeus gift i Sk\xc3\xa5ne._NEWLINE_F\xc3\xb8rste sang og single med alle fire medlemmer krediteret var People Need Love fra 1972. Denne sang blev f\xc3\xb8rste gang sunget offentligt i programmet "Vi i 5-an" i svensk fjernsyn. Da Bj\xc3\xb6rn & Benny havde haft mindre hits i udlandet, var flere pladeselskaber villige til at udgive singlen. Den blev bl.a. udgivet i Japan og Sydafrika. I USA blev den udgivet p\xc3\xa5 Playboy Records, og faktisk blev nogle af gruppens tidlige sange brugt i Playboys softcore pornofilm fra starten af 1970\'erne. I 1971 blev Bj\xc3\xb8rn Christian Ulvaeus og Benny Andersson ansat som managere i Polar Studios efter Bengt Bernhagens d\xc3\xb8d.\n_START_SECTION_\nDe f\xc3\xb8rste \xc3\xa5r\n_START_PARAGRAPH_\nPeople Need Love og den efterf\xc3\xb8lgende single He Is Your Brother fik dog ikke den store succes, og gruppen besluttede at fors\xc3\xb8ge at f\xc3\xa5 et gennembrud i udlandet ved at deltage i Svensk Melodi Grand Prix i 1973. Derfor skrev Bj\xc3\xb6rn & Benny, i samarbejde med bl.a. Neil Sedaka, sangen Ring, Ring. Det blev dog kun til en tredjeplads i den svenske grandprixfinale, men sangen blev p\xc3\xa5 trods af det temmelig popul\xc3\xa6r i Europa og blev nummer 1 i Sverige & Belgien. Derfor besluttede gruppen at udgive albummet Ring Ring._NEWLINE_Ring Ring havde givet gruppen popularitet rundt omkring i Europa, men i Storbritannien var der stadig ingen pladeselskaber, der ville skrive kontrakt med gruppen, der dengang kaldt sig "Bj\xc3\xb6rn & Benny, Agnetha & Frida", s\xc3\xa5 gruppen bestemte sig for endnu engang at skrive en sang til melodigrandprixet. Denne gang kom den til at hedde Waterloo, og gruppen dannede et internationalt klingende navn af initialerne i deres fornavne: ABBA._NEWLINE_ABBA vandt det Internationale Melodigrandprix i 1974, og nu var det ikke noget problem for gruppen at f\xc3\xa5 pladekontrakterne i hus. De skrev bl.a. kontrakt med engelske Epic og amerikanske Atlantic Records. Waterloo blev et hit over hele verden, og det blev ogs\xc3\xa5 til en lp med samme navn.\n_START_SECTION_\nABBA p\xc3\xa5 toppen\n_START_PARAGRAPH_\nABBA havde nu f\xc3\xa5et et stort hit, men at starte en international karriere blev ikke s\xc3\xa5 let, som de troede. De efterf\xc3\xb8lgende singler Honey, Honey, So Long & I Do, I Do, I Do, I Do, I Do floppede p\xc3\xa5 hitlisterne de fleste steder i verden, og kvinderne besluttede at forts\xc3\xa6tte deres solokarrierer sidel\xc3\xb8bende med ABBA. Men s\xc3\xa5 udkom singlen S.O.S. i 1975, og pludselig fik gruppen et uventet comeback p\xc3\xa5 hitlisterne. En m\xc3\xa5ned senere udgav ABBA sit tredje album ABBA, der ogs\xc3\xa5 r\xc3\xb8g til tops p\xc3\xa5 hitlisterne. De efterf\xc3\xb8lgende 3 singler Mamma Mia, Fernando & Dancing Queen fra 1975-76 blev s\xc3\xa5 store succeser at medlemmerne m\xc3\xa5tte droppe alle soloforetagender \xe2\x80\x93 og privatliv generelt. Dancing Queen blev nummer 1 i USA._NEWLINE_ Succesen fortsatte med albumene Arrival fra 1976 og The Album fra 1977. _NEWLINE_I 1978 udkom spillefilmen ABBA - The Movie, der var optaget i Australien, den verdensdel hvor ABBA m\xc3\xa5ske havde st\xc3\xb8rst succes. ABBA \xe2\x80\x93 The Movie m\xc3\xa5tte vente til 2005 med at modtage en pris, hvor den blev k\xc3\xa5ret som \xc3\xa5rets dvd i Sverige. Samme \xc3\xa5r (1978) blev Benny og Frida gift efter 8 \xc3\xa5rs forlovelse._NEWLINE_I 1979 udkom Voulez-Vous, et album, hvor elektronisk musik dominerede mere, end det tidligere havde gjort. Singlen Chiquitita blev udgivet som en st\xc3\xb8ttesingle til UNICEF. Derudover udkom Greatest Hits vol. 2.\n_START_SECTION_\nABBA p\xc3\xa5 spansk\n_START_PARAGRAPH_\nABBA havde nu haft nummer-1-hits i 5 verdensdele, men Sydamerika manglede stadigv\xc3\xa6k. Derfor udgav ABBA ogs\xc3\xa5 Chiquitita p\xc3\xa5 spansk. Det blev en stor succes, og derfor blev singlen I Have A Dream ogs\xc3\xa5 udgivet p\xc3\xa5 spansk. I 1980 udkom en hel lp p\xc3\xa5 spansk: Gracias Por La M\xc3\xbasica (Thank You for the Music).\n_START_SECTION_\nEfter ABBA\n_START_PARAGRAPH_\nOprindeligt var det ikke meningen, at ABBA skulle g\xc3\xa5 i opl\xc3\xb8sning i 1982, bruddet skulle v\xc3\xa6re en pause, der s\xc3\xa5 senere er blevet permanent. Efter 1982 fortsatte kvinderne med solokarrierer, mens Bj\xc3\xb6rn & Benny startede en f\xc3\xa6lles musicalkarriere, som de stadig er godt i gang med den dag i dag. Indtil videre har de lavet musicalerne Chess, Kristina fra D\xc3\xbcvem\xc3\xa5la, Mamma Mia! og Hj\xc3\xa4lp s\xc3\xb6kes. Mamma Mia er en historie bygget op omkring ABBAs sange, og musicalen er opf\xc3\xb8rt mange steder i Verden. Musicalen blev i 2008 lavet i en filmversion med bl.a. Meryl Streep og Pierce Brosnan i hovedrollerne. I 2010 blev Mamma Mia! opf\xc3\xb8rt i Danmark i en dansk overs\xc3\xa6ttelse af bl.a. Anne Linnet._NEWLINE_I 1992 udkom opsamlingsalbummet ABBA Gold: Greatest Hits, der til dags dato er ABBAs bedst s\xc3\xa6lgende album. Det er ogs\xc3\xa5 det eneste album som har v\xc3\xa6ret nr. 1 p\xc3\xa5 den engelske albumhitliste 2 gange. B\xc3\xa5de i 1992 og i forbindelse med filmen Mamma Mia i 2008._NEWLINE_Gruppens sange er stadig popul\xc3\xa6re den dag i dag, ogs\xc3\xa5 i nye versioner. Kunstnere som U2, Kylie Minogue, Cliff Richard, Erasure, Mike Oldfield, Westlife og R.E.M. har alle indspillet en eller flere af ABBAs sange. Der har ogs\xc3\xa5 v\xc3\xa6ret lavet deciderede cover-grupper, bl.a. A*Teens og Bj\xc3\xb6rn Again. I 2005 fik Madonna lov til at sample ABBA-sangen Gimme! Gimme! Gimme! (A Man After Midnight), det gjorde hun p\xc3\xa5 sit k\xc3\xa6mpehit Hung Up, der blev nummer 1 i 47 lande._NEWLINE_I 2005 blev ABBA og deres sang Waterloo k\xc3\xa5ret som den bedste Melodi Grand Prix-deltager nogensinde i showet Congratulations. Endelig blev en ABBA-udstilling indviet i januar 2010. Udstillingen var verdensomrejsende, f\xc3\xb8r den endte permanent i Stockholm som ABBA The Museum, der blev \xc3\xa5bnet i maj 2013.\n_START_SECTION_\nGenforeningen\n_START_PARAGRAPH_\nI april 2018 offentliggjorde gruppen at de havde v\xc3\xa6ret i studiet sammen for f\xc3\xb8rste gang i 35 \xc3\xa5r for at indspille to nye sange.'